Rekomendacijų Dėl vidaus administravimo informacinių sistemų registravimo pereinamuoju laikotarpiu 
2 priedas

  VIDAUS ADMINISTRAVIMO INFORMACINĖS SISTEMOS TECHNINIO APRAŠYMO (SPECIFIKACIJOS) RENGIMO REIKALAVIMAI 

1. Vidaus administravimo informacinės sistemos techniniame aprašyme (specifikacijoje) (toliau – Techninis aprašymas) turi būti   
1. „I. Bendra informacija apie informacinę sistemą“;  
2. „II. Informacinės sistemos komponentinė sandara“;  
3. „III. Informacinės sistemos saugumo sprendimai“;  
4. „IV. Informacinių technologijų paslaugos ir IT infrastruktūra“;  
5. „V. Informacinės sistemos integracijų architektūra“;  
6. „VI. Duomenų modelis“;  
7. „VII. Informacinės sistemos stebėsena ir priežiūra“;  
8. „VIII. Automatiniai procesai“.  
2. Techninio aprašymo I skyriuje pateikiama bendro pobūdžio informacija apie informacinę sistemą (toliau – IS), tai yra:  
1. įvadas – jame trumpai apibūdinama IS ir jos reikalingumas;  
2. bendrasis planuojamo technologinio sprendimo aprašymas – aprašoma sprendimo, jį sudarančių funkcinių ir technologinių posistemių ir komponentų sandara, standartinė programinė įranga, jų tarpusavio sąsajos. Grafiškai atvaizduojama kuriamos IS funkcinė schema. Atvaizduojami visi posistemiai. Posistemiai gali būti išskaidyti į smulkesnius komponentus. Sudėtinga grafinė funkcinė schema, ypač jeigu ji vaizduoja smulkesnius struktūros elementus, neįvardintus IS nuostatuose, papildomai turi būti aprašoma tekstu ar lentele;  
3. IS kūrimo programinis kodas – įvardinama sprendimui sukurti panaudota programavimo kalba (-os), naudojami karkasai, naudojamos bibliotekos, duomenų saugojimo priemonės, programinio kodo saugyklos sandara, adresai ir kita būtina informacija.  
3. Techninio aprašymo II skyriuje aprašoma IS komponentinė sandara, tai yra:  
1. komponentinė architektūra – įvardinami IS funkciniai ir techniniai komponentai, detalizuojamos posistemės, funkciniai moduliai, įvardinamos juose realizuotos funkcijos, naudotojo sąsajos tipai. Taip pat aprašomi procesai ir procedūros, kaip yra užtikrinamas IS naudojamų komponentų atnaujinimas; 
2. bendro naudojimo informacinių technologijų (toliau – IT) sprendiniai – įvardinami planuojami naudoti bendro naudojimo IT sprendiniai, jų panaudojimo būdai;  
3. bendro naudojimo komponentai (toliau – BNK):  
4. įvardinami planuojami pernaudoti bendro naudojimo funkcionalumai (programinis kodas) iš BNK katalogo ar Europos Komisijos interneto svetainės Interoperable Europe portale (https://interoperable-europe.ec.europa.eu/) skelbiamų sprendimų;  
5. atvirojo kodo komponentai; 
6. standartinės programinės įrangos komponentai – detalizuojami planuojamos naudoti ar naudojamos standartinės programinės įrangos komponentai, įvardinant gamintoją, versiją, licencijas ir jų funkcionalumus. Taip pat aprašomi procesai ir procedūros, kaip yra užtikrinamas IS naudojamų standartinės programinės įrangos komponentų atnaujinimas, trečiųjų šalių komponentų priežiūra bei šių komponentų repozitorių valdymas (įskaitant veiklos tęstinumo užtikrinimą, jeigu komponentas taps nebeprieinamas);  
7. DI technologijų sprendimai – įvardinami sprendimui sukurti panaudotos dirbtinio intelekto sistemos ir dirbtinio intelekto modeliai, jų funkcijos. 
4. Techninio aprašymo III skyriuje aprašomi saugumo sprendimai atsižvelgiant į kibernetinio saugumo politikos dokumentus – aprašomi bendrąją IS saugą užtikrinantys sprendimai ar specializuotos priemonės kibernetinio saugumo ir neautorizuotos prieigos valdymui; 
5. Techninio aprašymo IV skyriuje aprašomi IT paslaugų ir infrastruktūros reikalavimai, tai yra:  
1. IS aplinkos – aprašomi reikalavimai kūrimo, testavimo, gamybinei aplinkoms. Prireikus, aprašomi reikalavimai kitoms aplinkoms;  
2. infrastruktūros sauga – aprašomi reikalavimai IS sudarančios programinės įrangos komponentų ir infrastruktūros saugai bei planuojami įdiegti kibernetinio saugumo užtikrinimo sprendimai atsižvelgiant į kibernetinio saugumo politikos dokumentus;  
3. serverių išdėstymas – kiekvienai aplinkai detalizuojami serveriai, jų tarpusavio sąsajos, kiti infrastruktūros mazgai, naudojamos operacinės sistemos ir pateikiami kiti juos apibūdinantys duomenys (išskyrus vidinius IP adresus);  
4. papildomų IT paslaugų poreikis – įvardinamas papildomų IT paslaugų sąrašas, kurios nėra įtrauktos į Katalogą;  
5. konteinerizavimo sprendimai – įvardinami konteinerių valdymo sprendimai, standartiniai konteineriai, kiti naudojami standartizuoti sprendimai;  
6. konteinerių konfigūravimo kodo valdymas – nestandartinių konteinerių sukūrimas ir konstravimas (angl. container building), nestandartinių konteinerių atžvilgiu aprašoma, kaip užtikrinamos prieinamumo taisyklės, konteinerių kodo saugojimo, konteinerių atnaujinimo aspektai ir pan.  
6. Techninio aprašymo V skyriuje aprašomi IS integracijų architektūros reikalavimai, tai yra:  
1. išorinės integracinės sąsajos -  aprašomos nurodant šaltinį, duomenų srauto identifikatorių, perduodamų duomenų aprašymą, duomenų srauto apimtis per minutę, vienu metu prisijungusių IS kiekį, piko duomenų perdavimo apkrovos momentus, duomenų formatą. Jeigu duomenų mainams vykdyti yra naudojamas duomenų apsikeitimo protokolas, yra pateikiami reikalavimai šiam duomenų mainų protokolui. Jeigu funkcinėje schemoje duomenų srautai vizualizuojami abstrakčiai, techniniame aprašyme (specifikacijoje) papildomai pateikiama grafinė duomenų srautų schema;  
2. vidinės integracinės sąsajos – įvardinamos sąsajos tarp IS sudarančių posistemių, modulių ir komponentų (pvz.: LDAP, NAM, Zabbix, Apache Kafka ir pan.);  
7. Techninio aprašymo VI skyriuje aprašomi Duomenų modelio reikalavimai, tai yra:  
1. duomenų saugyklos – įvardinamos numatomos naudoti duomenų saugyklos, nurodant duomenų saugojimo vietą, saugyklos tipą, saugomas duomenų struktūras;  
2. atviri duomenys – įvardinami duomenys, kurie planuojami atverti, jų atvėrimo būdai bei atvėrimui naudojamos technologijos;  
3. duomenų atsarginis kopijavimas – aprašoma duomenų atsarginio kopijavimo procedūra, planuojamos panaudoti priemonės, duomenų atsarginių kopijų laikymo vietos, atstatymo procedūra;  
8. Techninio aprašymo VII skyriuje aprašomi IS stebėsenos ir priežiūros reikalavimai, tai yra:  
1. IS stebėsenos įrankiai – detalizuojamos planuojamos naudoti IS sudarančių infrastruktūros mazgų stebėjimo priemonės, programinės įrangos komponentų greitaveikos bei veikimo stebėjimo priemonės, leidžiančios užtikrinti nustatytų IS stebėsenos rodiklių nuolatinį atnaujinimą ir IS tvarkytojo atstovų informavimą apie nukrypimus nuo jų;  
2. administravimo įrankiai – nurodomi IS administravimo moduliams ar įrankiams naudojami sprendimai, nurodomos IS administratorių funkcijos.  
9. Techninio aprašymo VIII skyriuje aprašomi automatiniai procesai – įvardinami procesai, kurie prasideda automatiškai, ir nustatomi reikalavimai jų valdymui bei veikimo užtikrinimui. Nurodomi automatizuotiems procesams ar kitų sisteminių funkcinių modulių įgyvendinimui keliami reikalavimai. Jeigu procesų vykdymui naudojamas DI technologijų sprendimas, nurodoma kokie veiksmai yra atliekami DI technologijų sprendimo pagalba, kaip atliekami veiksmai yra kontroliuojami, kokie sprendimai yra priimami, kaip užtikrinamas veiksmų skaidrumas, atsekamumas ir paaiškinamumas.  
___________________________________  

